runetrust/blame-folketinget-dk huggingface dataset:
Frank Aaen (EL), 2001-05-31:
Nu tror jeg altså ikke, at hr. Jes Lunde fastlagde sin afskedsreception efter, hvornår Dansk Folkeparti skulle på talerstolen.
Men jeg noterer mig bare, at fru Pia Kjærsgaard var borte fra debatten, til reception, da SF's ordfører havde ordet.
Man vælger jo selv, hvornår man går.
Men nok om det.
Når der står i Dansk Folkepartis principprogram, at man vil fjerne alle tilskud til sociale boliger, man vil desuden give mulighed for højere huslejer i alt privat boligbyggeri, kan vi så ikke blive enige om, at så betyder det, at alle, der bor til leje, uanset om man er ung, gammel, arbejdsløs, pensionist eller førtidspensionist, alle, der bor til leje i det her land, vil, hvis Dansk Folkeparti får magt, komme til at betale mere i husleje?
Sådan er det, det står i programmet.
Enten må man lave principprogrammet om, for det er jo ikke første gang, det har været fremme i en debat, det er tredje år i træk, vi har den her runde, eller også må man da stå ved, hvad det er, man har stående, og forsvare det.
Pernille Blach Hansen (S), 2001-05-31:
Fru Mimi Jakobsen skal bestemt ikke have utak for at påpege, at statsministerens tale indeholdt nogle interessante emner.
Og jeg vil gerne kvittere for fru Mimi Jakobsens mange positive og tankevækkende meldinger, bl.a. den melding, at der måske er et skel i befolkningen herhjemme, men i hvert fald også i verden mellem de forkælede og de forladte.
Og der skal ikke være tvivl om, at vi mener, at en stor del af dem, der sådan set er forladte, er dem, der har det sværest i ulandene.
Derfor vil jeg gerne spørge CD, om ikke CD har det lidt svært med de værdier, bl.a. De Konservative afspejler i forhold til ulandene.
Der er et citat fra Nordjyske Stiftstidende af fru Lene Espersen, som blev læst op før, men jeg synes, det siger meget om værdierne.
Her står: »Det er hverken min eller min nabos skyld, at Afrikas børn sulter.
Det er først og fremmest afrikanernes egen skyld.«
Jeg synes, det sender nogle meget ubehagelige associationer, nogle meget ubehagelige signaler.
Jeg er enig med fru Mimi Jakobsen i, at det jo er den politik, der bliver ført, der er det væsentlige, men værdierne er jo heller ikke ligegyldige.
Har CD det ikke lidt svært med sådan nogle meldinger i forhold til de fattigste i denne verden?
Mimi Jakobsen (CD), 2001-05-31:
Jeg kan sige, at det saglige indhold i den vedtagelse, som Enhedslisten er kommet med, er jeg enig i.
Det er derfor, jeg pinder det ud.
Men det dér, vurderinger af ministre og sådan noget, det gør CD aldrig.
for ministre, der sidder.
Sådan noget går vi ikke ind i, så det må Enhedslisten stoppe i lommen.
Vi ønsker at fokusere på nogle problemer.
Det er jo ikke nyt, at de interesserer os,
og derfor har det sådan set ikke så meget med det her at gøre.
Vi har været ude og tale om containere en hel uge nu, så at det bliver taget op i denne her debat, er jo ikke noget mirakel.
Men jeg vil sige, at vi mener det.
Vi mener, der skal gøres noget, og vi mener, at regeringen nu i dag i den sidste store debat her bør fortælle kommunerne et eller andet om, hvordan den sag her skal løses. Og det med asylsagsbehandlingstiden har jo også været rejst af CD, jeg ved ikke hvor mange gange.
Jeg er enig i den saglige del af forslaget til vedtagelse, og det er derfor, jeg siger det her, og jeg beder om et svar i dag.
Så afventer jeg svaret, og jeg har oven i købet lovet at holde mig vågen indtil da.
Kristian Thulesen Dahl (DF), 2001-05-31:
Fru Mimi Jakobsen sagde - jeg tror, det er for en måneds tid siden - at der ikke var den store grund til at komme ret meget her på Christiansborg, for dansk politik var jo som en stepdans foran dametoilettet.
Nu kan vi så konstatere, at den stepdans åbenbart må være ophørt, eller også deltager fru Mimi Jakobsen selv i den.
Samtidig kan man på de svar, der er kommet her fra fru Mimi Jakobsen indtil nu, konstatere en utrolig slingrekurs.
For forholdsvis kort tid siden, her i foråret, meldte CD's gruppeformand, hr. Peter Duetoft, ud i en radioavis, at CD nu havde fundet ud af, at man ville støtte en borgerlig regering.
Nu kan vi så forstå, at fru Mimi Jakobsens genkomst har betydet, at CD nu mener noget andet end det, man meldte
ud tidligere.
Endelig er mit spørgsmål til fru Mimi Jakobsen - det er så i forhold til det, fru Mimi Jakobsen sagde i sin ordførertale omkring kommunal modvilje mod at tage asylanter til kommunerne og huse dem via flere centre: Hvis vi nu tænker sådan lidt ud fra en demokratisk synsvinkel, kunne fru Mimi Jakobsen så ikke have den tanke, at grunden til, at borgmestrene har stor modvilje mod at tage flere fremmede til kommunen, i virkeligheden har baggrund i en modvilje blandt borgerne, og at det derfor ud fra en rent demokratisk tankegang faktisk er ganske fornuftigt at lytte til det, kommunerne siger i det spørgsmål?
Elisabeth Arnold (RV), 2001-05-31:
Som en af de gråhårede vil jeg godt sige, at aktivering skal være værdig. Aktivering skal være rimelig og have et formål. Det er Det Radikale Venstres synspunkt.
Og vi mener, at talenter skal bruges, og kompetencer skal bruges, uanset hvor gammel man er. Vi har været med til at sørge for, at man, selv om man er over 55 år, stadig væk skal have tilbudt aktivering.
Det er vores synspunkt.
Vi har også været med til at sørge for, at aktivering kan privatiseres, at andre instanser, andre institutioner, andre virksomheder end de offentlige kan tilbyde aktivering.
Og måske er der dér et håb.
At det ikke kun er den kommunale aktivering, der kan bruges, men også den, der er i privat regi, og som måske somme tider har meget mere hold på, hvad det er, de lidt ældre medarbejdere eller de lidt mere skæve medarbejdere efterspørger.
Jette Gottlieb (EL), 2001-05-31:
Jeg vil gerne gå tilbage til den første del af den radikale ordførers tale, som handlede om nogle af de hjemlige forhold, og der vil jeg gerne spørge om vores arbejdsmarked.
Den radikale ordfører gjorde meget rigtigt opmærksom på, at vores arbejdsmiljø bl.a. betyder, at der udstødes ganske mange fra arbejdsmarkedet.
Men det, jeg vil spørge om, er angående de mennesker, der nu af en eller anden grund holdes uden for arbejdsmarkedet.
Det kan enten være, fordi de er blevet lidt for gråhårede eller lidt for forkertuddannede, eller hvad det nu kan være.
Men hvert sekund på dagen står de til rådighed for arbejdsmarkedet, men de får ikke tilbudt noget job.
Er det så i overensstemmelse med den radikale opfattelse af, hvad der er klogt, at de pågældende mennesker f.eks. bliver idømt en passiv periode på 1 år, hvor de ikke må deltage i uddannelse, der kan give kompetence, hvor de ikke kan komme i gang med en eller anden handlingsplan, hvor de kan udvikle sig og blive klogere?
Efter det år bliver de så idømt nogle kurser, som er fuldstændig uden betydning i forhold til det, de kan.
Det kan være sådan en eller anden form for meningsløse lær at stå tidligt op om morgenen-kurser, som man altså tilbyder folk, der har været aktive på arbejdsmarkedet i 30-35 år.
Er det i overensstemmelse med det radikale menneskesyn og med den måde, man opfatter, at man bedst tjener udviklingen på arbejdsmarkedet?
Mimi Jakobsen (CD), 2001-05-31:
Da vi for 5-6 år siden igen havde koncentrationslejre i Europa og mennesker, der boede 2½ times flyvetid herfra, blev slagtet ned i hobetal, var der meget få danskere, der havde
ret meget at indvende imod, at der kom folk hertil.
Jeg tror, de tog 80.000 i Schweiz.
Jeg kan ikke huske, hvor mange hundredtusinder i Tyskland.
Vi blev ikke overrendt, kan jeg roligt sige.
Selvfølgelig afhænger det her af forholdene, og derfor er der jo ikke noget tal, der er det rigtige, men jeg kan forsikre for, at hvis Europa eller andre steder igen skal se folk blive slagtet ned, så skal CD gerne stå ved en høj grænse for at hjælpe folk, hvis eneste mulighed er at flygte.
Kristian Thulesen Dahl (DF), 2001-05-31:
Nu er det jo ikke første gang, fru Mimi Jakobsen benævner noget som dumt eller nogle som dumme, og hvis fru Mimi Jakobsen sætter mig i bås med det flertal af danskere, der stemte nej til Maastrichttraktaten, som hun også dengang benævnte som dumme, så har jeg det egentlig helt fint med det.
Det, jeg godt kunne tænke mig at spørge fru Mimi Jakobsen om på baggrund af det svar, der nu kom, om at der altså er en overgrænse, er: Kan vi få bare tilnærmelsesvis et svar på, hvor den overgrænse så er?
Familiesammenførte, de er der jo; det er jo afgjort.
Det er faktisk ret mange mennesker.
Tallene har specifikt været nævnt heroppefra.
Er det i nærheden af overgrænsen, eller kan vi lægge 10.000 til, og så er det i nærheden af overgrænsen eller hvad?
Når fru Mimi Jakobsen erkender, at der må være en overgrænse, så må vi også kunne få et fingerpeg om, hvor den overgrænse ligger ifølge fru Mimi Jakobsen.
Mimi Jakobsen (CD), 2001-05-31:
Det spørgsmål er næsten så dumt, at jeg ikke vil svare på det.
Er der nogen her i Folketingssalen, der ikke mener, der er en overgrænse?
Ræk fingrene i vejret.
Selvfølgelig er der en overgrænse, men jeg må så samtidig sige, at med de 5.156, der fik tilkendt opholdstilladelse i år 2000, mener jeg ikke, at vi brager op gennem overgrænsen.
Men det ser vi jo helt forskelligt på.
Kristian Thulesen Dahl (DF), 2001-05-31:
Hr. Holger K. Nielsen er meget interesseret i at få at vide, hvad CD gør efter et valg.
Nu er vi jo nogle, der meget håber, at de mange meningsmålinger, som siger, at det i øvrigt er fuldstændig ligegyldigt for et regeringsskifte, bliver bragt til opfyldelse ved et folketingsvalg.
Så kan det jo vise sig at være lidt mindre interessant, end hr. Holger K. Nielsen umiddelbart forsøger at gøre det til.
Men grunden til, at jeg tog ordet i den her omgang, var for at forsøge at få et svar fra fru Mimi Jakobsen på, om der i CD's terminologi overhovedet ikke er nogen overgrænse for, hvor mange fremmede man kan integrere i det danske samfund, hvis det skal foregå bare nogenlunde vellykket.
Det eneste, vi har hørt fra fru Mimi Jakobsen, er en lang tale her i dag om, hvor berigende det er, hvor dejligt det er, hvor uproblematisk det er, at det vælter ind i landet med fremmede mennesker, nu fortrinsvis fra kulturer, der ligger meget fjernt fra den danske.
Hvor i 1980, hovedparten af de fremmede, der var her i landet, kom fra kulturer, som vi kunne sammenligne med den danske, så kommer de nu fra tredjeverdenslande med primært muslimsk dominans. Er der overhovedet ikke nogen grænse for, hvor mange der kan komme her til landet og vellykket blive integreret i fru Mimi Jakobsens terminologi?
Mimi Jakobsen (CD), 2001-05-31:
Det er da fuldstændig rigtigt, at CD's vælgere - så få de end måtte være - har krav på at vide, hvad det er for en politisk udvikling, CD støtter, men det er jo det, jeg taler om.
Det er jo det, jeg står og taler om.
Vi har jo ikke bestilt andet hele dagen end at tage stilling til politiske emner.
Jeg ved ikke, om hr. Holger K. Nielsen i sin tale nåede hele raden rundt om skattepolitik, boligpolitik, justits- og rets- og det hele.
Jeg gjorde det ikke, men det er, fordi jeg har svært ved at fatte mig i korthed.
Det må man da meget undskylde.
Jeg valgte nogle af de temaer, som jeg synes var vigtige, fordi det med globaliseringen og EU synes jeg blev alt for lidt behandlet her i dag, og så besluttede jeg mig til at gøre noget ud af det.
Så havde statsministeren nogle konkrete mål, hvor jeg greb nogle af dem, og hvor jeg sagde: Her vil vi gerne være med, men så må regeringen også lade være med at være alt for fedtet i kommuneforhandlingerne, for ellers kan det ikke lade sig gøre.
Og så var der flygtninge og indvandrere.
Det har da intet at gøre med, at man ikke gør, hvad man siger, eller retorik.
Det er da noget ævl.
Hvis vi havde beskæftiget os med andre emner, hvad man kunne have valgt at gøre, så ville jeg have sagt, og det ved enhver herinde - og jeg forstår, at hr. Holger K. Nielsen i modsætning til mig er her hele tiden - at vi er meget enige med V og K i en lang række erhvervspolitiske forslag, skattepolitiske forslag, justits-/retsområdet osv.
Men det er jo dagligdagen; jeg kan da ikke stå og remse op, hvad vi har stemt til det hele - ja, min række er jo ikke så lang, men så i hvert fald, hvad partiet har stemt for.
Holger K. Nielsen (SF), 2001-05-31:
Men stadig væk synes jeg, det er væsentligt, at der er sammenhæng mellem det, man siger, og det, man gør.
Det synes jeg det er.
Jeg synes ikke, det er tilstrækkeligt, at man holder flotte taler her fra talerstolen, hvis der ikke er sammenhæng i éns øvrige politiske aktiviteter.
Jeg vil godt bore lidt i, hvad det er, CD vil, for der er jo ikke tale om noget med karakterbøger.
Det er fnidder, det er jeg helt enig i; det er da ikke det, vi skal snakke om.
Men vi står i en situation, hvor der er to menneskesyn, to politiske opfattelser, to veje for det danske samfund, der står over for hinanden.
Der vil CD ikke tage stilling.
CD holder uforpligtende, retorisk flotte taler her fra talerstolen - nichts weiter.
Det må CD selvfølgelig selv om, ja vist, ja vist.
Men jeg synes, det må være meget utilfredsstillende for de vælgere, der overvejer, om de skal stemme på CD, at de overhovedet ikke kan få noget som helst svar på det helt fundamentale spørgsmål, hvad det er for en politisk udvikling, CD vil støtte i det danske samfund.
Mimi Jakobsen (CD), 2001-05-31:
Jeg kan i hvert fald starte med at konstatere, at hr. Holger K. Nielsens virkelighed, eller det, han kalder virkeligheden,
Og jeg vil sådan set anbefale hr. Holger K. Nielsen at prøve at finde sig et job uden for Folketinget også.
Det er det, der kører i selvsving herinde: Hvem vil du pege på? Hvem har nu vundet i karakterbogen? Hvem er nu det? Og noget kan tolkes som det ene og det andet. Jeg har talt om Europa, om EU, om globaliseringen, om virksomhederne, om menneskene.
Ja, undskyld, men det er altså temaer, der for mig er virkelighed.
Jeg skylder ikke, CD skylder ikke nogen som helst et svar på under en arbejdsperiode, hvem vi vil stemme på efter næste valg.
Det skylder man det øjeblik, hvor valget er udskrevet, og vælgerne har ret til at vide, hvad de får, hvis de stemmer på CD.
Sådan er det.
Men hvis det er udtryk for virkeligheden herinde, så tror jeg, det er godt, vi har sommerpause i morgen.
Holger K. Nielsen (SF), 2001-05-31:
Fru Mimi Jakobsen siger øv øv, fordi jeg ligesom sammenkobler hendes tale med virkeligheden.
Men det handler da meget om, hvor forpligtende det her skal være.
Når man står og holder en tale heroppefra, skal det så bare være uforpligtende retorik, flot retorik, eller skal det også have nogle konsekvenser?
Jeg mener, at hvis der var tale om en tale, der sådan balancerede lidt, så man kunne være i tvivl, så kan jeg da godt forstå, at det ville kunne opfattes som fnidder, men der er jo tale om noget helt fundamentalt anderledes her, vil jeg gerne sige til fru Mimi Jakobsen, nemlig om to politiske retninger, to menneskesyn, der står over for hinanden. Så er det bare, jeg siger, at hvis der overhovedet skal være nogen sammenhæng i CD's politik, jamen så kan man da ikke tage det alvorligt, hvis man på den ene side hører en retorisk udmærket tale, og når det så kommer til konsekvenserne, til handlingerne, så er der ikke noget som helst.
Derfor vil jeg altså godt endnu en gang bede om at få en mere præcis beskrivelse af, hvad konsekvenserne er af denne her tale, som for 99 pct.s vedkommende lå på vores side af det politiske spektrum.
Søren Søndergaard (EL), 2001-05-31:
Nu var fru Mimi Jakobsen jo så præcis før om, at det gjaldt om at give politiske meldinger, og jeg synes jo, det er en politisk melding, som også befolkningen har måske krav på at få - også dem, der ikke sidder oppe til kl. 3 i nat - om de krav, som fru Mimi Jakobsen så præcist stillede til regeringen fuldstændig i forlængelse af det forslag, som Enhedslisten har fremsat til vedtagelse, om det er nogle krav, der menes alvorligt, eller om det bare er en måde ligesom at få debatten til at blive overstået på.
Og det viser sig jo ved, at hvis regeringen giver de tilsagn, jamen så er det jo strålende for fru Mimi Jakobsen, men hvis regeringen ikke giver de tilsagn, hvad så? Jeg synes jo, det er dét, der er et behov for at få afklaret.
Hvis de tilsagn ikke kommer fra regeringen, selv om jeg selvfølgelig har min mistanke, eller hvad det hedder, om, at de nok skal komme, men hvis nu de ikke kommer, vil CD så stemme for det her forslag til vedtagelse?
For ellers er det jo en ret uklar melding, der kommer fra CD's ordfører.
Mimi Jakobsen (CD), 2001-05-31:
Alle dem, der sidder tæt på mig nede i salen, ved, at i øjeblikket jagter jeg simpelt hen afstemninger for at få lov at stemme en rigtig masse, for jeg har fundet ud af, at i sidste uge stemte jeg, og CD gik frem til 3,6 pct. i Gallup, så det er bare om at blive ved, og jeg prøver nu at undersøge, hvor meget der skal til, hvor mange afstemninger der skal til, før vi når 50 pct.
Alligevel, vil jeg så sige, jeg har ikke noget som helst behov for en vedtagelse.
Jeg afventer nu - vi stillede et spørgsmål, på et eller andet tidspunkt ud på natten så kommer statsministeren eller en anden minister vel op og svarer på de spørgsmål, ordførere har stillet, og jeg skal nok holde mig vågen indtil da.
Søren Søndergaard (EL), 2001-05-31:
Den del af fru Mimi Jakobsens tale, som omhandlede flygningenes problemer, synes jeg var utrolig god, og jeg synes, at de konkrete problemer, som fru Mimi Jakobsen pegede på, var utrolig rigtige.
Jeg synes også, at de to konkrete krav, som fru Mimi Jakobsen stillede til regeringen omkring indkvartering og sagsbehandlingstiden, var meget præcise og meget anvendelige, næsten så præcise, at man kunne få den mistanke, at de var aftalt med regeringen.
Men hvis det nu skulle ske, at regeringen alligevel ikke vil komme med de to tilsagn på de to områder, så vil jeg bare spørge: Er det så sådan, at CD vil stemme for det forslag til vedtagelse, som er fremsat af Enhedslisten?
Mimi Jakobsen (CD), 2001-05-31:
Jo, men det er jo præcis alle de ingredienser, der gør, at jeg synes, at selv om det selvfølgelig er inderlig upopulært, at man er nødt til lige at stoppe og sige for det første: O.k., vi har 1,5 mia. kr., dem vidste vi slet ikke vi havde, men dem har vi nu.
Hvordan vil vi så gerne anvende dem?
Er det på den måde, eller er det på nogle andre områder?
Det kunne godt være, det var på denne her måde.
Men det, jeg navnlig er bekymret over, er, at man dels udstyrer kvinder med yderligere, for nu at blive i sproget, rettigheder.
Det er altså så to, tre år for en nyansat kvinde - og jeg kender godt de dér øjne, men nu er jeg jo ude over den dér lumske alder - men jeg kender godt det der arbejdsgiverblik op og ned: Har du fået de børn, du skal have?
Det er det ene.
Så står jeg der igen, jeg lyder næsten radikal nu, for jeg bryder mig ikke om at blande mig i, hvem i familien der tager den orlov.
Det gør jeg altså ikke.
Jeg synes, at noget af løsningen ligger i V og K's forslag dér, hvor man kan strække det ud, give en fleksibilitet for forældre med børn hen over nogle år til at kunne købe sig nogle timer fri.
Jeg ser jo selv hjemmearbejdspladser som et af de store dyr i Åbenbaringen.
Kan vi ikke få en helt anden, bredere diskussion om, hvordan vi får de her familier til at hænge bedre sammen i det daglige.
Anders Samuelsen (RV), 2001-05-31:
Jeg vil først takke for svaret.
Det overrasker mig ikke, det var selvfølgelig også, hvad jeg forventede.
- så kan man sige, så kom vi helt ned på jorden igen - om de forkælede eller ikkeforkælede.
Jeg kunne godt tænke mig at få uddybet CD's synspunkt lidt med hensyn til det forslag, som er kommet fra V og K.
Vi har fra Det Radikale Venstres side sagt, at det må jo komme ind i en samlet prioritering.
Er det her, man vil starte med at bruge 1,5 mia. kr., hvis man har 1,5 mia. kr. til rådighed, eller er det andre steder?
Der kunne jeg godt tænke mig at høre, om CD ikke også er af samme opfattelse, dels at det må altså komme ind i en samlet prioritering, og dels også, at man skal have det perspektiv ind omkring, hvordan en sådan forlængelse virker i forhold til ligestillingsproblematikken.
Mimi Jakobsen (CD), 2001-05-31:
Jeg kunne ikke drømme om at kritisere Holbæk Kommune for det her; det vil jeg gerne slå fast.
Jeg har jo en gruppeformand, der kommer derfra, så alene af den grund ville jeg ikke vove det.
Det er overhovedet heller ikke dem, jeg taler om.
Men jeg taler om, at jeg synes, problemet er, som hr. Ebbe Kalnæs sagde det tidligere, at der står tomme centre rundt omkring, hvor lejemålet ikke er blevet fornyet.
Og så synes jeg, at containere er noget stads.
Anders Samuelsen (RV), 2001-05-31:
Jeg vil også godt takke for en meget inspirerende tale, som kom rundt om mange punkter, som også Det Radikale Venstre synes er meget væsentlige.
Jeg kunne godt lige tænke mig at stoppe et øjeblik omkring den problemstilling, vi har med containerlandsbyer i forhold til flygtninge, for jeg mener også, at det er væsentligt at få sparket ind - nu er det en kommune, Holbæk Kommune, som er kommet lidt i centrum på det her - at vi skal huske på, at det dækker over, at Holbæk i forvejen har taget deres kvote og så tilbyder, at de vil gerne tage nogle ekstra, men at det må jo så blive dér, hvor de har plads, nemlig i containerne; vi må huske at få det hjørne med.
Er CD ikke er enig i, at det er faktisk et væsentligt element i det her, og at det burde mane til det, som jeg tror Holbæks borgmester efterlyste, politisk lederskab andre steder i landet, at tage og løfte den opgave, som de nu så også tager på sig ud over den, som de i forvejen løfter.
Mimi Jakobsen (CD), 2001-05-31:
Jeg kan ikke rigtig huske, jeg sagde, at folk var dødtrætte af at få flygtninge; det tror jeg faktisk ikke jeg sagde.
Jeg sagde, at det kan godt være, der er nogle borgmestre, der tror, at de bliver mere populære, hvis de siger nej.
Det kan da også være, de har ret i nogle tilfælde.
Den drejer sig om: Hvorfor er folk så i givet fald bekymrede eller vil helst være fri eller et eller andet?
De bliver usikre, når de får at vide, at de jo er kriminelle alle sammen.
Det er nogle af grundene til, at de bliver usikre: Muslimer er nogle værre nogle, muslimer tager dit hus, de tager din religion, de tager dit land.
Så er der ikke noget at sige til, hvis der er nogle, der måske ikke orienterer sig så bredt, der bliver lidt usikre.
Men vi kunne jo starte med at slå den handel af, at der var nogle, der holdt op med at rende rundt og sige alt det sludder.
Så kunne vi snakke lidt om, hvor mange kommunerne så har plads til.
Kristian Thulesen Dahl (DF), 2001-05-31:
Jamen det var da en rar tilståelsessag at få afklaret, at fru Mimi Jakobsen erkender, at borgerne i det her land er dødtrætte af den politik, der føres, og at den kommunale modvilje har baggrund i, at borgmestrene er ved at se, at der skal være valg, og nu må vi hellere begynde at følge det, borgerne vil.
Det er da ret interessant.
Det er da dejligt at høre som repræsentant for Dansk Folkeparti, at en repræsentant for et parti, der ønsker den indvandring til Danmark, som fru Mimi Jakobsen giver udtryk for, i virkeligheden erkender, at der er så stor skepsis i den danske befolkning over for den politik, der føres.
Jeg synes, det er godt, at vi får den erkendelse.
Så siger fru Mimi Jakobsen, at der ikke er tale om et særlig stort problem.
Jamen det tror jeg nok kommunerne kan tale med om.
Det er dem, integrationsmedarbejderne, som arbejder rundt om i kommunerne, der hvert eneste år får et antal stukket ud, de skal modtage, og som føler, at hver gang de er lige ved at få nogle af dem, de fik sidste år, til måske at kvalificere sig så meget, at de kan komme ud på arbejdsmarkedet, så får man lige et hold mere, og så bliver integrationen sparket tilbage i forhold til dem, man har.
Kan fru Mimi Jakobsen ikke på et eller andet tidspunkt nå frem til den forståelse, som vi andre har: at der er en begrænsning med hensyn til, hvor mange kommunerne kan magte at integrere, hvis der skal blive tale om en vellykket integration?